Şeful diplomaţiei americane, Antony Blinken, va merge săptămâna viitoare în Franţa unde se va întâlni cu preşedintele Emmanuel Macron pentru a discuta în special despre sprijinul acordat Ucrainei, a anunţat miercuri Departamentul de Stat de la Washington, scrie AFP, potrivit agerpres.ro.
Vizita are loc în plină intensificare a loviturilor ruseşti în Ucraina şi într-un moment în care Kievul le cere aliaţilor săi occidentali mai multe sisteme moderne de apărare aeriană Patriot.
De partea americană, ajutoare militare de zeci de miliarde de dolari pentru Ucraina sunt blocate în prezent de opoziţia republicană din Congres.
"La Paris, secretarul de stat se va întâlni cu preşedintele francez, Emmanuel Macron, pentru a discuta despre sprijinul acordat Ucrainei şi pentru a preveni escaladarea conflictului din Fâşia Gaza", a declarat presei purtătorul de cuvânt al Departamentului de Stat, Matthew Miller.
Aceasta va fi o rară vizită la Paris a secretarului de stat american, un vorbitor perfect de franceză, care nu a mai fost acolo de aproape doi ani.
Preşedintele francez, la rândul său, a efectuat o vizită de stat la Washington în decembrie 2022.
După Paris, Blinken va merge miercuri la Bruxelles pentru a participa la o reuniune a omologilor săi din NATO cu ocazia celei de-a 75-a aniversări de la crearea Alianţei Nord-Atlantice, pe 4 aprilie, a adăugat Miller.
Reuniunea urmează să fie folosită în special pentru a pregăti summitul liderilor Alianţei de la Washington, în iulie.
În paralel cu această reuniune, şeful diplomaţiei americane va avea o întâlnire trilaterală cu premierul armean, Nikol Paşinian, şi liderii Uniunii Europene, potrivit purtătorului său de cuvânt.
Armenia şi Azerbaidjanul sunt două foste republici sovietice care s-au înfruntat în cursul a două războaie active, la începutul anilor 1990 şi în 2020, pentru controlul enclavei Karabakh, recucerită de Baku în cele din urmă în septembrie 2023.
În ultimele luni, mai multe runde de negocieri nu au dat niciun rezultat.
Antony Blinken va participa, de asemenea, la un Consiliu SUA-UE pentru comerţ şi tehnologie la Louvain, în Belgia.
Blinken nu vrea ca lumea să fie păcălită de propunerile Beijingului privind soluționarea conflictului din Ucraina
Secretarul de Stat al SUA, Antony Blinken, a declarat luni că "lumea (nu ar trebui) să se lase păcălită" de propunerile Beijingului privind soluţionarea conflictului din Ucraina, în contextul în care preşedintele chinez Xi Jinping se află în vizită la Moscova, relatează AFP.
"Lumea nu trebuie să fie păcălită de nicio decizie tactică a Rusiei, susţinută de China sau de orice altă ţară, de a îngheţa conflictul potrivit propriilor sale condiţii", a declarat secretarul de stat presei, potrivit agerpres.ro.
Potrivit lui Antony Blinken, SUA apreciază orice iniţiativă diplomatică pentru "o pace justă şi durabilă", dar şi-au exprimat îndoielile cu privire la disponibilitatea Chinei de a păstra "suveranitatea şi integritatea teritorială" a Ucrainei.